โฆษก ศบค. ระบุ วันนี้ไม่มีผู้ติดเชื้อเพิ่ม ซึ่งเป็นวันแรกในรอบกว่า 1 เดือน และไม่มีผู้เสียชีวิตเพิ่มเติม
โฆษก ศบค. ระบุ วันนี้ไม่มีผู้ติดเชื้อเพิ่ม ซึ่งเป็นวันแรกในรอบกว่า 1 เดือน และไม่มีผู้เสียชีวิตเพิ่มเติมน.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด-19 ว่า วันนี้เป็นวันแรกในรอบกว่า 1 เดือน ที่ไม่มีผู้ป่วยเพิ่ม ทำให้ผู้ติดเชื้อสะสมรวมอยู่ที่ 3,017 คน หายป่วยเพิ่ม 44 คน รวมหายป่วยแล้ว 2,844 คน อยู่ระหว่างการรักษาตัว 117 คน และไม่มีผู้เสียชีวิตวันนี้ รวมเสียชีวิตสะสมอยู่ที่ 56 ราย หลังจากผ่อนคลายมาตรการ 10 วัน ประชาชนให้ความร่วมมือเป็นอย่างดี ตัวเลขผู้ติดเชื้อเริ่มลดลงเรื่อยๆ ไม่เพิ่มขึ้นมากจนน่ากังวล โดยมีเพียงวันเดียวที่มีตัวเลข 2 หลักคือวันที่ 4 พฤษภาคม 2563 แต่ก็ยังวางใจไม่ได้ หากเราไม่ปฏิบัติตามมาตรการที่กระทรวงสาธารณสุขวางไว้ คือ การเว้นระยะห่าง สวมหน้ากากอนามัย และล้างมือ จำนวนผู้ติดเชื้อก็อาจจะเพิ่มขึ้นอีกได้ ทั้งนี้ยืนยันว่ามีการปรับหลักเกณฑ์การค้นหาเชิงรุกไม่ได้มีการละเลยหรือลดปริมาณการตรวจค้นหาเชื้อแต่อย่างใด